Diari Oficial de la Generalitat Valenciana


Sumari del DOGV 6703, del 31-01-2012 (2012/799)

RESOLUCIÓ de 25 de gener de 2012, del secretari autonòmic de Formació i Ocupació, director general del SERVEF, per la qual es determinen els imports de les subvencions als centres associats per a la realització d'accions entre l'1 de gener i el 31 de març de 2012.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6703

Data del DOGV
:   31-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/799


Data del document
:   25-01-2012

Organisme emissor
:   Servei Valencià d'Ocupació i Formació

Tipus de document
:   Resolució

Descriptors 

:   * Servei Valencià d'Ocupació i Formació
    * ajuda pública

RESOLUCIÓ de 25 de gener de 2012, del secretari autonòmic de Formació i Ocupació, director general del SERVEF, per la qual es determinen els imports de les subvencions als centres associats per a la realització d'accions entre l'1 de gener i el 31 de març de 2012. [2012/799]  
La Llei 3/2000, de 17 d'abril, va atribuir al Servei Valencià d'Ocupació i Formació (SERVEF) la gestió de les polítiques d'ocupació i formació professional, la intermediació en el mercat de treball i l'orientació laboral a la Comunitat Valenciana, de forma coordinada amb altres òrgans administratius de la Generalitat.   
L'esmentada norma va incorporar, a més, el nou model d'actuació de l'administració autonòmica que dóna cabuda a la participació activa de diversos sectors de la societat en les tasques públiques. En este context, i a fi de millorar les tècniques de gestió de la intermediació laboral, la llei va possibilitar l'aparició de centres associats aliens a l'organització administrativa.  
L'Orde de 25 de febrer de 2003, de la Conselleria d'Economia, Hisenda i Ocupació, establix el règim d'ajudes dels centres associats del Servici Valencià d'Ocupació i Formació en l'àmbit de la intermediació laboral, i preveu l'atorgament de les corresponents subvencions com a contraprestació a la realització de les accions per a les quals han sigut homologats. Les dites subvencions són cofinançades pel Fons Social Europeu, programa operatiu 2007-2013.  
D'altra banda, la publicació el 16 de gener de 2012 del Decret 14/2012, de 13 de gener (correcció d'errors publicada el 23 de gener de 2012) del Consell, d'adaptació de la normativa estatal sobre autorització d'agències de col·locació, amb ànim de lucre o sense, i de regulació del procediment d'adequació dels centres associats en intermediació laboral establix, en la disposició addicional segona, que el 31 de març de 2012 s'extingirà l'homologació de la condició dels centres associats del SERVEF en intermediació laboral.   
De conformitat amb el que disposa l'article 12.1 de l'esmentada Orde de 25 de febrer de 2003, en relació amb la disposició final primera de la mateixa norma, es faculta el director general del SERVEF per a determinar els imports unitaris per les accions de captació d'ofertes i de tractament de demandes d'ocupació per al període comprés entre l'1 de gener i el 31 de març de 2012.  
D'acord amb el que s'ha exposat, i de conformitat amb les competències atorgades, resolc:  
  
Primer  
Fixar l'import de les ajudes en els termes següents:  
a) Per les accions de captació d'oferta, es manté una subvenció de 39 euros per oferta captada i tramitada al SERVEF, en els termes que preveu l'article 5 de l'Orde de 25 de febrer de 2003.  
b) Per les accions de tractament de la demanda d'ocupació, es manté una subvenció de 23 euros per currículum introduït i validat pel Servici Valencià d'Ocupació i Formació.   
En el cas dels centres homologats especialistes en l'atenció a persones discapacitades, l'import de la subvenció serà de 38 euros per currículum introduït i validat.  
  
Segon  
Publicar la present resolució en el Diari Oficial de la Comunitat Valenciana.  
  
València, 25 de gener de 2012.- El secretari autonòmic de Formació i Ocupació, director general del SERVEF: Román Ceballos Sancho.